Μελέτη της τροποποίησης ποιοτικών και βιολογικά δραστικών συστατικών του οίνου από την έκθεση του σε ηλεκτρομαγνητικά πεδία. Δυνατότητα εισαγωγής νέων όρων διασφάλισης ποιότητας οίνων
Στην παρούσα εργασία μελετήθηκε η επίδραση της ηλεκτρομαγνητικής ακτινοβολίας 960 ΜHz σε ποιοτικά και βιολογικά δραστικά συστατικά του οίνου. Συγκεκριμένα τα δείγματα του οίνου εκτέθηκαν σε ακτινοβολία 960 ΜHz επί 3 και 5 ημέρες, επί 15 και 30 min, σε αποστάσεις 20 και 40 cm, ενώ όλες οι ακτινοβολίες πραγματοποιούνταν ανά 24 ώρες. Μετά την έκθεση των δειγμάτων στο συγκεκριμένο πεδίο έγιναν οι ακόλουθοι προσδιορισμοί: • Ολική οξύτητα • pH • Πολυφαινόλες • Ολικό θειώδες • Απόχρωση χρώματος • Ένταση χρώματος • Ασκορβικό οξύ Από τα αποτελέσματα των παραπάνω προσδιορισμών συμπεραίνουμε :  Υπάρχει, στατιστικά σημαντική μείωση των τιμών της οξύτητας του οίνου, σε όλα τα δείγματα που ακτινοβολήθηκαν.  Δεν παρουσιάστηκαν στατιστικά σημαντικές μεταβολές στις τιμές του pH.  Παρουσιάζεται στατιστικά σημαντική μείωση των τιμών των πολυφαινολών στα δείγματα που εκτέθηκαν στην απόσταση των 20 cm ανεξαρτήτως των λεπτών και των ημερών έκθεσης ενώ δεν παρατηρείται στατιστικά σημαντική μεταβολή στα δείγματα που εκτέθηκαν σε απόσταση 40 cm.  Επίσης, στα δείγματα που εκτέθηκαν στην απόσταση των 20 cm παρατηρήθηκε στατιστικά σημαντική μείωση των τιμών του ολικού θειώδους σε αντίθεση με τα δείγματα που εκτέθηκαν στην απόσταση των 40 cm όπου δεν παρατηρήθηκαν στατιστικά σημαντικές μεταβολές.  Δεν παρουσιάστηκαν στατιστικά σημαντικές μεταβολές στις τιμές της απόχρωσης και της έντασης του χρώματος του οίνου.  Παρατηρήθηκε στατιστικά σημαντική αύξηση των τιμών του ασκορβικού οξέος σε όλα τα ακτινοβοληθέντα δείγματα. Συμπερασματικά, θα μπορούσαμε να αναφέρουμε πως η ηλεκτρομαγνητική ακτινοβολία που παράγεται μέσω κινητού τηλεφώνου μπορεί να επηρεάσει ποιοτικά χαρακτηριστικά του οίνου, εφόσον ο οίνος παράγεται ή αποθηκεύεται σε χώρους που μπορεί να βρίσκονται σε κοντινή απόσταση από πηγές τέτοιας μορφής ηλεκτρομαγνητικής ακτινοβολίας.
Οίνος, Ηλεκτρομαγνητική ακτινοβολία, 663.2, Wine, Electromagnetic radiation
Networked Digital Library of Theses and Dissertations